Den 37-årige mand, der er tiltalt for drabet på Mia Skadhauge Stevn, skænkede ikke sin tidligere barndomsven et eneste blik, da barndomsvennen tirsdag trådte i byretten i Aalborg for at vidne mod den 37-årige. Gennem mere end 25 år havde de to barndomsvenner kendt hinanden, men heller ikke den tidligere kammerat, der skulle vidne, ønskede at se i retning af den tiltalte. Inden barndomsvennen trådte ind i nævningesalen ved byretten i Aalborg, var det blevet gjort klart, at han helst ville afgive forklaring, mens den tiltalte befandt sig i et andet rum, men det ønske mente retsformanden ikke, at der var grundlag for at opfylde. "Havde ikke en opfattelse af, der var sket noget" De havde ellers tidligere været så gode kammerater, at de skrev sammen hver dag og sås en gang om ugen, og beskedkorrespondancerne fortsatte helt op til Mia Skadhauge Stevn blev meldt savnet søndag den 6. februar sidste år. Skrev I sammen om søndagen om alt og ingenting? , spurgte anklageren den tidligere barndomsven inde i retten. - Ja, der gik korrespondancen, som den altid har gjort. Der var smileyer, memes og jokes. Jeg havde ikke en opfattelse af, at der var sket noget, svarede den tidligere barndomsven. Den tiltaltes tidligere kammerat forklarede videre, at ham og den tiltalte fortsatte med at skrive sammen helt frem til tirsdag den 8. februar 2022. Ikke en side han kendte I byretten beskrev den tidligere barndomsven den tiltalte som en stille og rolig fyr, men også som en der helst skulle have sin vilje. - Som et typisk enebarn, forklarede han i retten. Anklageren spurgte senere ind til, hvad den tidligere barndomsven tænker om, at han nu hører den tiltaltes navn i forbindelse med drabet på Mia Skadhauge Stevn. Var det en side af ham, du kendte? , spurgte anklageren. - Overhovedet ikke, svarede den tidligere barndomsven i byretten. Tidligere havde den tidligere barndomsven også forklaret i byretten, at han ikke havde indtryk af, at den tiltalte gik i byen særlig ofte, ligesom det heller ikke var hans opfattelse, at den 37-årige tiltalte nogle gange kørte rundt inde i Aalborg om natten – kun nogle få gange for at hente mad i Aalborg, hvis han havde siddet oppe til sent på natten. Den tidligere barndomsven var i en periode sigtet i sagen. Han blev anholdt samme dag som den tiltalte, men han er siden blevet pure renset for mistanke, og Nordjyllands Politi mener ikke, at han har noget med sagen at gøre.

Opsummering:
En tidligere barndomsven til den 37-årige nordjyde, der er tiltalt for drabet på Mia Skadhauge Stevn, vidnede tirsdag ved byretten i Aalborg.